Det gør indtryk på De Konservatives miljøordfører, Mette Abildgaard, at Sverige nu retter skarp kritik mod den danske regering for fortsat at tillade, at der bliver suget sand op af Øresund.

Ifølge De Konservative bør Danmark gøre ligesom Sverige og helt stoppe sandsugningen:

- Vi mener meget klart, at man bør indstille den sandsugning, der finder sted i Øresund. Vi kan se, at den har meget store miljømæssige konsekvenser. Derfor mener vi, at man skal beskytte Øresund langt bedre, end vi gør i dag, siger hun.

Læs også : Svensk minister er stærkt kritisk overfor dansk sandsugning i Øresund

Sandet, det bliver suget op fra bunden af Øresund, bliver primært brugt til byggeri blandt andet til at udbygge bydelen Nordhavn i København.

Miljøministeren vil ikke stoppe sandsugningen

De Konservative vil nu tage sagen op med miljøminister Esben Lunde Larsen (V) for at få stoppet sandsugningen. Men det anser ministeren ikke som en mulighed:

- Det er ikke regeringens opfattelse, at vi skal have et forbud. Vi ønsker, at hovedstaden skal kunne udvikle sig. Det kræver råstoffer, og dem indvinder vi på en miljømæssig forsvarlig måde i Øresund, siger Esben Lunde Larsen.

Derfor risikerer De Konservative alligevel at lægge stemmer til fortsat at suge sand i Øresund:

- Vi kommer til at stemme sammen med resten af regeringen som et loyalt regeringsparti. Sådan er spillereglerne, når man er et regeringsparti. Jeg ved, at Venstre og til dels Liberal Alliance ser anderledes på det her spørgsmål, og derfor er det selvfølgelig en svær kamp for mig, siger Mette Abildgaard.

Kritik fra svensk minister

Den svenske miljøminister, Karolina Skog, mener, at sundsugningen har store konsekvenser for havmiljøet, og derfor stoppede svenskerne selv sandsugningen for 35 år siden.

Læs også : Svensk minister er stærkt kritisk overfor dansk sandsugning i Øresund

- Jeg er stærkt kritisk over, at Danmark fortsætter med sandsugning, selvom vi ved, at det har store konsekvenser, siger Karina Skog.